ฉบับร่าง:เกมจารชน

----
เกมจารชน เป็นรายการโทรทัศน์ประเภทแอคชั่นเกมโชว์ ดำเนินรายการโดย ตั๊ก - มยุรา เศวตศิลา, เอิร์ท - ศัลย์ อิทธิสุขนันท์, เสนาหอย - เกียรติศักดิ์ อุดมนาค และ โหน่ง ชะชะช่า ผลิตโดย บริษัท เวิร์คพอยท์ เอ็นเทอร์เทนเมนท์ จำกัด (มหาชน) ออกอากาศทางสถานีวิทยุโทรทัศน์กองทัพบกช่อง 5 ในช่วงปี พ.ศ. 2541 – 2548 โดยเป็นรายการแรกของเวิร์คพอยท์ที่ถูกซื้อลิขสิทธิ์ออกไปผลิตในต่างประเทศ โดยประเทศแรกที่ซื้อลิขสิทธิ์รายการนี้ คือ ประเทศอินโดนีเซีย เมื่อปี พ.ศ. 2542

**ประวัติ**
เกมจารชน เป็นรายการโทรทัศน์ที่ผลิตโดย บริษัท เวิร์คพอยท์ เอ็นเทอร์เทนเมนท์ จำกัด (มหาชน) รูปแบบของรายการได้แรงบันดาลใจมาจากภาพยนตร์เรื่อง ALIEN ที่ออกฉายเมื่อปี พ.ศ. 2522 เริ่มออกอากาศครั้งแรกเมื่อวันจันทร์ที่ 16 มีนาคม พ.ศ. 2541 (ต่อจากรายการ ระเบิดเถิดเทิง ที่ย้ายไปออกอากาศในวันเสาร์) ทางสถานีวิทยุโทรทัศน์กองทัพบกช่อง 5 เวลา 22.00 น. - 23.00 น. (ตั้งแต่ 16 มีนาคม - 28 กันยายน พ.ศ. 2541) ต่อมาได้ย้ายวันและเวลาออกอากาศไปเป็นทุกวันเสาร์ เวลา 12:00 น. - 13:00 น. (ตั้งแต่ 3 ตุลาคม พ.ศ. 2541 - 30 ตุลาคม พ.ศ. 2542) ต่อมาได้ย้ายเวลาออกอากาศเป็น 18.00 น. - 19.30 น. (ตั้งแต่ 6 พฤศจิกายน พ.ศ. 2542 - 25 มีนาคม พ.ศ. 2543) พร้อมทั้งได้ขยายเวลาเป็น 1 ชั่วโมงครึ่ง ต่อมาได้ย้ายวันและเวลาออกอากาศอีกครั้งมาเป็นทุกวันอาทิตย์ เวลา 16:00 น. - 17:00 น. (ตั้งแต่ 2 เมษายน พ.ศ. 2543 - 26 ธันวาคม พ.ศ. 2547) และกลับมาออกอากาศในคืนวันจันทร์อีกครั้งในเวลา 23:00 น. - 00:00 น. (ตั้งแต่ 3 มกราคม - 28 มีนาคม พ.ศ. 2548) จนกระทั่งยุติการออกอากาศเมื่อวันที่ 28 มีนาคม พ.ศ. 2548 โดยเวิร์คพอยท์ได้นำรายการ Sixth Sense มาออกอากาศแทน
ภายหลังในปี พ.ศ. 2559 ช่องเวิร์คพอยท์ได้นำรายกาารเกมจารชนกลับมาผลิตอีกครั้งในรูปแบบใหม่ ในชื่อ เกมจารชน คู่หูอันตราย โดยเกมนั้นยังคงเดิมแต่มีการเปลี่ยนรูปแบบเกมเล็กน้อยตามยุคสมัย รวมทั้งได้เปลี่ยนเกมในรอบสุดท้ายจากการโคลนนิ่งเอเลี่ยน (ภายหลังเป็น บิ๊กเอเลี่ยน) เป็นการหารหัสลับอัจฉริยะ ออกอากาศครั้งแรกเมื่อวันศุกร์ที่ 7 ตุลาคม พ.ศ. 2559 จนถึงวันศุกร์ที่ 23 มิถุนายน พ.ศ. 2560

**ผู้ดำเนินรายการ**

**พิธีกร**
 มยุรา เศวตศิลา (16 มีนาคม - 28 กันยายน พ.ศ. 2541 / 26 ธันวาคม พ.ศ. 2541 - 28 มีนาคม พ.ศ. 2548)- ศัลย์ อิทธิสุขนันท์ (16 มีนาคม พ.ศ. 2541 - 28 มีนาคม พ.ศ. 2548)- เกียรติศักดิ์ อุดมนาค (16 มีนาคม พ.ศ. 2541 - 5 มีนาคม พ.ศ. 2543)- โหน่ง ชะชะช่า (12 มีนาคม พ.ศ. 2543 - 28 มีนาคม พ.ศ. 2548) ; เดิมเป็น 1 ในหน่วยพิฆาต

**หน่วยพิฆาต**
 MR.MORIS- MR.SEAN- เอ๋ เชิญยิ้ม

**การออกอากาศ**

**ระยะเวลาออกอากาศ**

**ผู้เข้าแข่งขัน**
ผู้เข้าแข่งขันจะมีสัปดาห์ละ 5 คน โดยรายการจะเรียกผู้เข้าแข่งขันว่า "จารชนรับเชิญ" โดยในแต่ละสัปดาห์จะมีทั้งผู้เข้าแข่งขันชายและหญิง

**รายชื่อผู้เข้าแข่งขันในแต่ละปี**

**รูปแบบรายการ**
เกมในรายการเกมจารชนจะมีทั้งหมด 3 เกมหลัก และมีการเปลี่ยนแปลงตามช่วงที่ออกอากาศ ดังนี้

**เลขอันตราย**
ผู้เข้าแข่งขันทั้ง 5 คน จะต้องผลัดกันทายตัวเลขในช่วง 0-99 ทีละ 1 ตัว เรียงตามลำดับการยืนจากซ้ายไปขวาตามหน้าจอโทรทัศน์ เมื่อครบทุกคนจะวนกลับมาที่ลำดับแรกอีกครั้ง หลังจากผู้เข้าแข่งขันทายตัวเลขแล้ว ในกรณีที่ไม่ใช่เลขอันตราย พิธีกรจะบอกใบ้ว่าตัวเลขนั้นมากไปหรือน้อยไป ตัวเลขที่ทายและตัวเลขในช่วงที่พิธีกรใบ้จะถูกตัดออกทั้งหมด และคนต่อไปจะทายเลขต่อไปเรื่อย ๆ แต่หากผู้เข้าแข่งขันทายตัวเลขตรงกับเลขอันตรายที่กำหนด จะมีคำสั่งจากพิธีกรว่า "พิฆาต" และผู้เข้าแข่งขันคนนั้น ๆ จะถูกยิงด้วยกระสุนแป้งและตกรอบทันที (ในรูปแบบแรกจะเป็นปืนกระสุนน้ำ ต่อมาเป็นกระสุนแป้งสลับกับปืนกระสุนน้ำ)
ในบางสัปดาห์ หากจำนวนตัวเลขเหลืออยู่ 5 ตัว (หรือมากกว่านั้น โดยอาจจะเหลือ 7 ตัว และพิธีกรจะบอกว่า ตัวเลขที่เหลือที่ไม่ถูกเลือกนั้นไม่ว่ามากไปหรือน้อยไป จะถูกตัดออก หรือน้อยกว่านั้น หากเหลือตัวเลขประมาณ 2-4 ตัว) อาจมีการปรับเปลี่ยนกติกาเล็กน้อยตามความเหมาะสม โดยพิธีกรจะให้ผู้เข้าแข่งขันเลือกตัวเลขที่เหลือคนละ 1 ตัวตามลำดับแท่น จากนั้นจะเฉลยเลขอันตรายทันที เพื่อกระจายความเสี่ยงให้กับผู้เข้าแข่งขันทุกคน และทำให้เกมกระชับขึ้น
และในบางสัปดาห์ พิธีกรจะนำผู้ชมในสตูดิโอ (ในวันที่บันทึกเทป) มาร่วมเล่นกับผู้เข้าแข่งขันด้วยการมัดคู่กับผู้เข้าแข่งขันเพื่อร่วมลุ้นไปด้วยกัน โดยการเลือกนั้นจะขึ้นอยู่กับพิธีกรว่าให้ไปคู่กับใคร หรือไม่ก็ตามความต้องการของผู้ชมที่เข้ามาร่วมเล่นด้วย จุดเด่นอีกอย่างหนึ่ง คือ การปล่อยมุกฮาโดยพิธีกรหรือสมาชิกหน่วยพิฆาตเพื่ออำผู้เข้าแข่งขัน และเป็นการลดความเกร็งจากเกม

**จำนวนเลขอันตรายและรายชื่อผู้เข้าแข่งขันที่เจอเลขอันตราย**
บทความหลัก: ฉบับร่าง:จำนวนเลขอันตรายและรายชื่อผู้เข้าแข่งขันที่เจอเลขอันตราย

**ชิงตัวประกัน**
ผู้เข้าแข่งขัน 4 คนที่ผ่านเข้ารอบจะถูกแบ่งเป็น 2 คู่ สลับกันเล่นทั้งหมด 2 รอบ โดยรอบที่ 1 จะต้องส่งตัวแทนในคู่ของตน 1 คนเข้าไปเป็นตัวประกัน อีกคนจะต้องทายคำปริศนาให้ถูกต้องเพื่อช่วยเหลือตัวประกันและสะสมคะแนนให้คู่ของตน ผู้ที่ทายจะต้องเลือกชุดคำปริศนามา 1 ชุด จากทั้งหมด 4 ชุด โดยคำปริศนาที่ได้นั้นจะถูกส่งไปยังผู้ที่เป็นตัวประกันเพื่อทำการใบ้ "โค้ดลับ" ครั้งละ 1 พยางค์เท่านั้น โดยตัวประกันจะมีโอกาสใบ้โค้ดลับได้สูงสุด 5 ครั้ง (ต่อมาปรับลดเหลือ 3 ครั้ง) เมื่อตัวประกันใบ้โค้ดลับเสร็จในแต่ละครั้งจะถูกดึงกลับเข้าไป ผู้ที่ช่วยตัวประกันจะมีเวลาตอบ 5 วินาที โดยสามารถตอบไปได้เรื่อย ๆ จนกว่าจะถูกหรือหมดเวลา และหากหลุดตอบพยางค์ใดพยางค์หนึ่งในคำปริศนานั้นได้ พิธีกรจะบอกว่ามีคำเหล่านี้อยู่ในคำปริศนา แต่ถ้าหมดเวลาแล้วยังไม่สามารถตอบถูก ตัวประกันจะใบ้โค้ดลับเพิ่ม ซึ่งหากตอบได้ถูกต้อง จะถือว่าช่วยตัวประกันสำเร็จ และคู่นั้น ๆ จะได้คะแนนลดหลั่นลงไปตั้งแต่ 5 จนถึง 1 คะแนน (ภายหลังปรับเป็น 3 จนถึง 1 คะแนน) แต่ถ้าหากไม่สามารถตอบได้ถูกต้องหลังตัวประกันใบ้ครบตามจำนวนครั้งที่กำหนด จะไม่ได้คะแนนในคำปริศนานี้ และตัวประกันจะถูกทำโทษ
ส่วนรอบที่ 2 นั้น ผู้เข้าแข่งขันในทีมจะสลับหน้าที่กัน กล่าวคือ ผู้ที่เป็นคนช่วยตัวประกันในรอบที่แล้วจะต้องสลับไปเป็นตัวประกันแทน และตัวประกันในรอบที่แล้วก็จะต้องเป็นคนช่วยตัวประกันแทน (โดยทีมที่มีคะแนนน้อยกว่าในรอบที่แล้ว จะได้เล่นก่อนในรอบนี้ หรือหากมีคะแนนเสมอกันในรอบที่แล้ว ทีมที่เล่นก่อนในรอบที่แล้ว จะได้เล่นก่อนอีกครั้งในรอบนี้) และคะแนนในรอบนี้จะเพิ่มเป็น 2 เท่า (ตั้งแต่ 10 จนถึง 2 คะแนน และภายหลังปรับเป็น 6 จนถึง 2 คะแนน)
ทั้งนี้ เมื่อเล่นครบทั้ง 2 รอบแล้ว ทีมใดทำคะแนนสะสมมากกว่า จะเป็นผู้ชนะและผ่านเข้ารอบต่อไป ในกรณีที่เสมอกัน จะต้องใช้กติกาพิเศษ โดยในระยะแรกนั้น จะมีชุดคำปริศนาพิเศษอีก 2 ชุด แต่ละทีมจะต้องส่งตัวแทนในทีม 1 คน ที่คิดว่าสามารถใบ้โค้ดลับได้ดีกว่า เข้าไปเป็นตัวประกันอีกหนึ่งครั้ง และอีก 1 คนที่อยู่ข้างนอกจะต้องเลือกชุดคำปริศนามาอีก 1 ชุด และเล่นทายคำปริศนาตามกติกาปกติ ต่อมาจึงเปลี่ยนกติกาพิเศษใหม่ โดยจะมีทุ่นระเบิด 2 ทุ่น แบ่งออกเป็นทุ่นระเบิดสีส้มและสีเขียว แต่ละทุ่นมีจำนวนลูกตุ้มระเบิดที่ไม่เท่ากัน ซึ่งทั้ง 2 ทีมจะต้องเลือกทุ่นระเบิด และทำการดึงลูกตุ้มระเบิดขึ้นมาเพื่อวัดผลจากจำนวนลูกตุ้มระเบิดที่อยู่ข้างใน (ลูกตุ้มระเบิดที่มีลักษณะเป็นทรงกลมที่สมบูรณ์ โดยไม่อิงจากขนาดของลูกตุ้ม จะถูกนับเป็น 1 ลูก ทั้งนี้ ในบางครั้ง อาจมีลูกตุ้มระเบิดที่มีลักษณะทรงกลมเพียงครึ่งเดียว ก็จะถูกนับเป็นครึ่งลูกด้วยเช่นกัน) และทีมใดก็ตามที่ได้จำนวนลูกตุ้มระเบิดมากกว่าจะเป็นผู้ชนะและได้ผ่านเข้ารอบต่อไป โดยทีมที่ตกรอบนี้ ในระยะแรกจะได้รับทองคำหนักคนละ 2 บาท
อนึ่ง ในช่วงปลายปี พ.ศ. 2542 และช่วงปี พ.ศ. 2545 - 2548 รายการได้เพิ่มชุดคำปริศนาเป็น 6 ชุด จึงมีการเล่นออกเป็น 3 รอบ โดยมีรูปแบบการเล่น ดังนี้- รอบที่ 1 และ 2 คะแนนเป็น 1 เท่า ซึ่งทั้ง 2 รอบนี้ แต่ละทีมต้องสลับหน้าที่เป็นตัวประกันและผู้ทายคำปริศนา เช่นเดียวกับกติกาปกติ- รอบที่ 3 คะแนนเป็น 2 เท่า และในรอบนี้ แต่ละทีมจะต้องส่งตัวแทนในทีม 1 คน ที่คิดว่าสามารถใบ้โค้ดลับได้ดีกว่า เข้าไปเป็นตัวประกันอีกหนึ่งครั้ง
รูปแบบแรกของเกมชิงตัวประกัน ผู้แข่งขันในทีมจะนั่งเก้าอี้เลื่อนออกมาและถูกแต่งหน้าให้คล้ายกับถูกทำร้ายร่างกายหรือถูกแต่งตัวในรูปแบบต่างๆ เมื่อพูดโค้ดลับเสร็จจะเข็นเก้าอี้กลับเข้าไป แต่เมื่อยังทายไม่ถูกตัวประกันก็จะถูกแต่งไปเรื่อย  หากครบ 5 โค้ดลับ ซึ่งภายหลังมาเป็น 3 โค้ดลับ แล้วยังทายคำปริศนาไม่ถูก ตัวประกันจะถูกปล่อยออกมา และหน่วยพิฆาตจะยิงกระสุนแป้งไล่หลังมาด้วยหรือในบางครั้งตัวประกันจะทำท่าเจ็บตัว แต่ถ้าชิงตัวประกันได้สำเร็จ ตัวประกันจะแกล้งหน่วยพิฆาตกลับคืน ซึ่งในบางครั้งทางรายการได้เชิญคนใกล้ตัวของจารชนรับเชิญมาร่วมสนุกกับทางรายการเป็นการเซอร์ไพรส์ ต่อมาเปลี่ยนจากการนั่งเก้าอี้มาเป็นการใช้ "ประตูมรณะ" (หรืออีกชื่อหนึ่งคือ "กำแพงมรณะ") เป็นประตูขนาดใหญ่ 2 บานที่มีหนามติดอยู่ข้างประตูเป็นจำนวนมาก (ในบางเทปยังมีอุปกรณ์ทำโทษชนิดอื่นๆ มาติดตั้งแทนหนามเพื่อเพิ่มสีสันและความสนุกสนาน) โดยในแต่ละโค้ดลับ หากตอบไม่ได้ ประตูมรณะจะถูกบีบเข้ามา 1 ขั้น ต่อ 1 โค้ดลับที่ตอบไม่ได้ หากยังตอบไม่ได้ครบทั้ง 3 โค้ดลับ ประตูมรณะจะบีบตัวประกันจนเละไปทั่วทั้งตัว ซึ่งรูปแบบนี้ใช้ตั้งแต่วันที่ 29 พฤษภาคม 2542 – 28 มีนาคม 2548

**ปั้นจั่นนรก**
ในเกมนี้มีการปรับเปลี่ยนรูปแบบเกม 2 ครั้ง โดยรูปแบบแรกจะเป็นการเล่นโดยใช้การทายใจผ่าน "แฟ้มลับจารชน" ซึ่งเป็นเรื่องราวส่วนตัวของผู้เข้าแข่งขัน และต่อมาเปลี่ยนมาเป็นการ "ชักดาบ" โดยผู้ที่ได้ดาบสั้นกว่า จะต้องเข้าไปนั่งเก้าอี้ใต้ปั้นจั่น ส่วนผู้ที่ได้ดาบยาวกว่าจะเป็นคนสับคัทเอาท์ โดยกติกาทั้ง 2 รูป เป็นดังนี้- รูปแบบที่ 1ผู้เข้าแข่งขันจะต้องตอบคำถามเกี่ยวกับเรื่องที่ไม่เคยเปิดเผยของผู้เข้าแข่งขัน ซึ่งจะต้องทายใจฝ่ายตรงข้าม (โดยทางรายการจะเรียกว่า "แฟ้มลับจารชน") และจะมีตัวเลือก 2 คำตอบให้เลือก โดยผู้ที่ทายแฟ้มลับนั้นจะต้องเลือกตอบ 1 คำตอบที่คิดว่าถูก และเจ้าของแฟ้มลับจะเป็นผู้เฉลยคำตอบนั้นเอง หากผู้ที่ทายแฟ้มลับนั้นตอบถูก จะได้สิทธิ์ในการสับคัทเอาท์ และผู้ที่เป็นเจ้าของแฟ้มลับก็จะถูกจับไปนั่งเก้าอี้ใต้ปั้นจั่น แต่ในทางกลับกัน ถ้าผู้ที่ทายแฟ้มลับนั้นตอบผิดก็จะถูกจับไปนั่งเก้าอี้ใต้ปั้นจั่นแทน และเจ้าของแฟ้มลับถึงจะได้สิทธิ์ในการสับคัทเอาท์ ซึ่งกติกานี้ถูกเริ่มใช้ตั้งแต่ 16 มีนาคม - 20 เมษายน พ.ศ. 2541- รูปแบบที่ 2 คือ จะมีดาบให้เลือก 10 เล่ม ซึ่งดาบแต่ละเล่มจะมีลักษณะแตกต่างกันและมีความยาวที่ไม่เท่ากัน ต่อมาได้มีการพลิกแพลงไปในทางลักษณะอื่นที่นอกเหนือจากดาบ เพื่อมีสีสันมากขึ้น ผู้เข้าแข่งขันจะต้องผลัดกันเลือกดึงดาบครั้งละ 1 เล่ม เพื่อวัดความยาว ผู้ที่ได้ดาบยาวกว่า จะได้สิทธิ์สับคัทเอาท์ และผู้ที่ได้ดาบสั้นกว่าจะต้องไปนั่งเก้าอี้ใต้ปั้นจั่น โดยในระยะแรกนั้น ผู้เข้าแข่งขันสามารถเลือกดาบหมายเลขใด จากฝั่งใดก็ได้ จากดาบทั้งหมด 10 หมายเลข (รูปแบบนี้ใช้เพียง 2 ครั้ง คือวันที่ 27 เมษายน และ 4 พฤษภาคม พ.ศ. 2541) ต่อมาตั้งแต่วันที่ 11 พฤษภาคม ในปีเดียวกัน ได้ปรับกติกามาเป็นการเลือกดึงดาบเป็นฝั่ง โดยดาบทั้ง 10 เล่มจะถูกแบ่งการเล่นออกเป็นคู่ ทั้งหมด 5 คู่ แยกออกเป็น 2 ฝั่ง ฝั่งละ 5 เล่ม ซึ่งในระยะแรกได้แบ่งฝั่งออกเป็นซ้ายกับขวา ต่อมาเปลี่ยนเป็นฝั่งสีแดงและสีน้ำเงิน และสุดท้ายเป็นฝั่งสีเขียวและสีส้ม (อิงจากรสชาติที่วางจำหน่ายในขณะนั้น คือ รสส้ม และรสครีมโซดา) โดยจะต้องเล่นตามลำดับคู่ เริ่มจากดาบคู่ที่ 1 จนถึงคู่ที่ 5 ซึ่งในการดวลแต่ละรอบ ผู้ที่มีสิทธิ์เลือกก่อนจะต้องเลือกว่าจะดึงดาบจากฝั่งใด และอีกฝั่งหนึ่งจะตกเป็นของฝ่ายตรงข้ามโดยอัตโนมัติ ซึ่งกติกานี้เริ่มใช้ตั้งแต่ 27 เมษายน พ.ศ. 2541 - 25 มีนาคม พ.ศ. 2543 (ผู้สนับสนุนในรอบนี้ คือ เครื่องดื่มอัดลม มิรินด้า)
ทั้งนี้ เมื่อได้ผู้ที่สับคัทเอาท์ และผู้ที่ต้องนั่งเก้าอี้ใต้ปั้นจั่นแล้ว ผู้ที่ได้สับคัทเอาท์จะต้องเลือกสับ 1 คัทเอาท์ โดยมีคัทเอาท์ทั้งหมด 5 หมายเลข ซึ่งหนึ่งในนั้นคือ "คัทเอาท์นรก" ที่จะทำให้ปั้นจั่นนรกทำงาน หากสับคัทเอาท์แล้วไม่มีอะไรเกิดขึ้น ผู้ที่นั่งเก้าอี้ใต้ปั้นจั่นจะรอด และได้สิทธิ์ในการดวลรอบต่อไป (ในกติการูปแบบแรก การทายแฟ้มลับจารชนนั้น จะสลับกันเป็นผู้ทายในแต่ละรอบ ส่วนในกติการูปแบบที่ 2 ผู้ที่รอดจากปั้นจั่นในแต่ละรอบ จะได้สิทธิ์ในการเลือกดาบก่อนในคู่ถัดไป) แต่ในทางกลับกัน หากสับคัทเอาท์แล้วปั้นจั่นทำงาน ผู้เข้าแข่งขันที่นั่งเก้าอี้จะถูกปั้นจั่นทับ และพื้นที่ตรงเก้าอี้ที่ผู้เข้าแข่งขันนั่งจะโหลดต่ำลง เพื่อดูเหมือนว่าโดนปั้นจั่นทับจริง ๆ ซึ่งทีมงานจะได้เข้ามาละเลงแป้งและฝุ่นใส่จารชนรับเชิญที่ถูกปั้นจั่นทับ
ทั้งนี้ ผู้เข้าแข่งขันที่ตกรอบนั้น จะได้รับทองคำหนัก 3 บาท (ในช่วงวันที่ 16 มีนาคม - 21 กันยายน พ.ศ. 2541) ต่อมาช่วงที่ผลิตภัณฑ์ฮาร์โมนีเป็นผู้สนับสนุนหลัก จะได้รับผลิตภัณฑ์สบู่ฮาร์โมนี่ 1 ชุด (10 ตุลาคม พ.ศ. 2541 - 25 มีนาคม พ.ศ. 2543) โดยเกมนี้ใช้ตั้งแต่ 16 มีนาคม พ.ศ. 2541 - 5 มีนาคม พ.ศ. 2543

**รายชื่อผู้เข้าแข่งขันที่ถูกปั้นจั่นทับและเจอคัทเอาท์นรก**

**= ปี 2541 =**

**= ปี 2542 =**

**= ปี 2543 =**

**เหมืองมรณะ**
กติกา คือ ผู้เข้าแข่งขันจะอยู่บนรถเลื่อนที่จำลองออกมาเป็นรถขนหินแร่ในเหมือง (ผู้สนับสนุนในรอบนี้ คือ เครื่องดื่มอัดลม มิรินด้า ต่อมาเปลี่ยนผู้สนับสนุนเป็นเครื่องดื่มอัดลม เป๊ปซี่ และ เป๊ปซี่ ทวิสต์ ตามลำดับ) จากนั้นจะมีคำถามจากผู้สนับสนุนหลักในช่วง 10 แผ่นป้าย (ผู้สนับสนุนคำถาม 10 แผ่นป้าย คือ รองเท้านักเรียน PAN รุ่น S-ONE GUARD และรองเท้านักเรียนหญิง PS.JUNIOR ต่อมาเปลี่ยนผู้สนับสนุนเป็นพัดลมและเครื่องฟอกอากาศ ฮาตาริ และ THE PIZZA COMPANY 1112 ตามลำดับ) โดยคำถามแต่ละแผ่นป้ายนั้นจะเป็นคำถามที่เกี่ยวกับความรู้ทั่วไป คำถามที่ถามจากเรื่องราวที่เป็นกระแส ณ ขณะนั้น หรือจะเป็นคำถามจากการสำรวจแบบสอบถามทั่วไปหรือโพลซึ่งคำตอบและข้อมูลที่นำมาเป็นคำถามนั้นอ้างอิงและมาจากแหล่งข้อมูลที่เชื่อถือได้ เช่น นิตยสาร, เว็บไซต์หรือสำนักโพลต่างๆ และมีตัวเลือก 2 ตัวเลือก หากผู้เข้าแข่งขันตอบถูก รถของฝ่ายตรงข้ามจะถูกเลื่อนถอยหลัง 1 ขั้น แต่ถ้าตอบผิดรถของตนเองจะโดนเลื่อนถอยหลัง 1 ขั้นแทน (ในการเลื่อนถอยหลังแต่ละครั้งนั้น ในระยะแรก รถของทั้ง 2 ฝ่ายจะมีคันโยกอยู่หน้ารถของตัวเอง ซึ่งการจะทำให้รถเลื่อนถอยหลังไปนั้น อีกฝ่ายจะต้องเป็นผู้โยกคันโยกที่อยู่ตรงหน้าของตัวเอง เพื่อให้รถที่อยู่ฝั่งตรงข้ามตนนั้นเลื่อนถอยหลังไป 1 ขั้น แต่ต่อมาจึงได้นำคันโยกดังกล่าวออก และใช้วิธีสั่งการจากพิธีกรแทน) จากนั้นจะผลัดกันเลือกคำถามจากแผ่นป้ายที่เหลือ และสลับกันตอบคำถามไปเรื่อยๆ ทำเช่นนี้จนกว่ารถของผู้เข้าแข่งขันคนใดคนหนึ่งจะเลื่อนถอยหลังจนครบ 3 ขั้น และทำให้ผู้เข้าแข่งขันที่อยู่ในรถคันนั้นตกเหมืองไป ผู้เข้าแข่งขันที่ตกลงไปในเหมืองจะถูกทีมงานละเลงแป้งและผงถ่านจนมีสภาพเปรอะเปื้อน และได้รับผลิตภัณฑ์จากทางรายการ 1 คันรถ (ผู้สนับสนุนหลักในขณะนั้น เช่น ผลิตภัณฑ์สบู่วาสลีนฮาร์โมนี ดีโอแอคทีพ ต่อมาเป็นผงซักฟอกบรีส) โดยเกมนี้ใช้ตั้งแต่ 12 มีนาคม พ.ศ. 2543 - 28 มีนาคม พ.ศ. 2548
ทั้งนี้ ในยุคที่เครื่องดื่มเป๊ปซี่เป็นผู้สนับสนุนในรอบนี้ รถขนหินเหมืองแร่ได้แปรสภาพมาเป็นกระป๋องเป๊ปซี่ขนาดยักษ์

**รายชื่อผู้เข้าแข่งขันที่ถูกตกลงไปในเหมือง**

**= ปี 2543 =**

**= ปี 2544 =**

**= ปี 2545 =**

**= ปี 2546 =**

**= ปี 2547 =**

**= ปี 2548 =**

**รอบสะสมรางวัล**
ในรอบสะสมรางวัลนั้น จะเล่นหลังจากจบการแข่งขันรอบชิงตัวประกัน แต่ในช่วงแรกของรายการจะให้ผู้ที่เข้ารอบจากรอบปั้นจั่นนรกไปสะสมทองคำก่อน โดยทองคำที่สะสมได้จะเป็นของผู้ที่เข้ารอบกับผู้โชคดีทางบ้าน โดยทองคำที่สะสมมาได้นั้น มีสิทธิ์ที่จะได้ทองคำเพิ่มอีก 20 เท่าจากผู้สนับสนุนหลักหากผู้แข่งขันทำ JACKPOT แตก และมีการปรับเปลี่ยนรูปแบบมาโดยตลอด ดังนี้

**ตามล่าเอเลี่ยน**
กติกา คือ จะมีแผ่นป้ายทั้งหมด 12 แผ่นป้าย แบ่งเป็นแผ่นป้าย "เอเลี่ยน" 4 แผ่นป้าย โดยจะมี 4 สี คือ สีแดง, สีเขียว, สีเหลือง และสีน้ำเงิน ต่อมาเปลี่ยนเป็นแผ่นป้ายเอเลี่ยนสีเขียว 4 แผ่นป้าย (เนื่องจากมีการเปลี่ยนเกมใหม่ในรอบสุดท้าย) และแผ่นป้ายเอเลี่ยน 4 ตัว 4 สี คือ สีชมพู, สีเขียว, สีน้ำเงิน และสีม่วงตามลำดับ และแผ่นป้าย "X" 8 แผ่นป้าย โดยจะมีทองคำสะสมตั้งต้นที่ 12 บาท โดยแต่ละแผ่นป้าย ผู้เข้าแข่งขันจะต้องเปิดแผ่นป้ายเพื่อหาเอเลี่ยนให้ครบทั้ง 4 ตัว โดยแผ่นป้ายเอเลี่ยนแต่ละตัวจะมีค่าเป็นทองคำหนัก 1 บาท ถ้าเปิดเจอแผ่นป้าย X จะถูกหักทองคำสะสมออกไปใบละ 1 บาท ผู้เล่นจะต้องเปิดแผ่นป้ายไปเรื่อยๆ จนกว่าจะเจอเอเลี่ยนครบทั้ง 4 แผ่นป้าย เกมจะจบลง โดยจะได้รับทองคำจากแผ่นป้ายเอเลี่ยน 4 บาท รวมกับจำนวนแผ่นป้าย X ที่ไม่ถูกเปิด ซึ่งแต่ละแผ่นป้ายจะเปลี่ยนสภาพกลายเป็นทองคำหนัก 1 บาท แต่ถ้าเปิดเจอเอเลี่ยนครบ 4 แผ่นป้ายโดยที่ไม่เจอ X จะได้รับทองคำสะสม 12 บาท (ผู้สนับสนุนหลักในรอบนี้ในรูปแบบแรกสุดจะเป็นแผ่นป้ายผู้สนับสนุน 12 แผ่นป้าย ต่อมามีผู้สนับสนุนหลัก คือ ผลิตภัณฑ์ซันซิล รองเท้านักเรียน PAN รุ่น SKY PLUS และรองเท้านักเรียนหญิง PS.JUNIOR และกลับมาใช้แผ่นป้ายผู้สนับสนุน 12 แผ่นป้ายอีกครั้ง ตามลำดับ) โดยเกมนี้ใช้ตั้งแต่ 16 มีนาคม พ.ศ. 2541 - 5 มีนาคม พ.ศ. 2543

**ขุมทองจารชน**
กติกา คือ จะมีแผ่นป้ายของผู้สนับสนุนรายการ 12 แผ่นป้าย แบ่งเป็นแผ่นป้ายผู้สนับสนุนหลัก 10 แผ่นป้าย แผ่นป้าย "เอเลี่ยน" 2 แผ่นป้าย โดยจะมี 2 สี คือ สีชมพู และสีน้ำเงิน ในแต่ละแผ่นป้ายหากเปิดเจอแผ่นป้ายผู้สนับสนุนหลัก จะได้รับทองคำแผ่นป้ายละ 1 บาท ถ้าเปิดเจอแผ่นป้ายผู้สนับสนุนหลักครบ 10 แผ่นป้าย จะได้รับทองคำหนัก 12 บาท แต่ถ้าหากเปิดเจอแผ่นป้ายเอเลี่ยน จะต้องเปิดอีก 1 แผ่นป้ายเพื่อให้เจอเอเลี่ยน หากเปิดเจอแผ่นป้ายเอเลี่ยนครบ 2 แผ่นป้าย จะได้รับทองคำหนัก 12 บาทเช่นกัน แต่ถ้าหากผู้เข้าแข่งขันเปิดแผ่นป้ายเป็นแผ่นป้ายผู้สนับสนุนรายการ แล้วแผ่นป้ายต่อไปเป็นป้ายเอเลี่ยน ถือว่าเกมหยุดและได้ทองคำตามที่สะสมไว้ แต่ถ้าแผ่นป้ายแรกเป็นป้ายเอเลี่ยน แล้วแผ่นป้ายต่อไปเป็นแผ่นป้ายผู้สนับสนุนรายการ เกมจะหยุดลงและได้รับทองคำสะสมหนัก 1 บาท (ผู้สนับสนุนหลักในรอบนี้ คือ ผลิตภัณฑ์สกาแคร์ ต่อมาเปลี่ยนผู้สนับสนุนหลักเป็นรองเท้านักเรียน PAN รุ่น S-ONE GUARD และรองเท้านักเรียนหญิง PS.JUNIOR ชุดเครื่องนอนซาติน ผลิตภัณฑ์ยูโร่เค้ก และเครื่องเล่นดีวีดีแฟมิลี่ ตามลำดับ)
ทั้งนี้ ในยุคที่ชุดเครื่องนอนซาตินเป็นผู้สนับสนุนหลักของช่วง ทางรายการจะมอบชุดเครื่องนอนซาตินคนละ 1 ชุด ให้กับผู้เข้าแข่งขันที่เข้ารอบหลังจากรอบสะสมทองคำจบลง ต่อมาในยุคที่ผลิตภัณฑ์ยูโร่เค้กเป็นผู้สนับสนุนหลักในช่วง จะแบ่งเป็น 3 รสชาติ คือ คัสตาร์ทเค้ก 4 แผ่นป้าย สตอร์เบอรรี่เค้ก และมาร์เบิ้ลเค้ก อย่างละ 3 แผ่นป้าย และยุคที่เครื่องเล่นดีวีดีแฟมิลี่เป็นผู้สนับสนุนหลักในช่วง จะเป็นแผ่นป้ายคุณสมบัติต่างๆ ของเครื่องเล่น DVD แฟมิลี่ 10 แผ่นป้าย  โดยเกมนี้เริ่มใช้ตั้งแต่ 12 มีนาคม พ.ศ. 2543 - 28 มีนาคม พ.ศ. 2548

**รอบสุดท้าย**
ในรอบสุดท้ายนั้น มีการเปลี่ยนรูปแบบมาโดยตลอด ดังนี้

**โคลนนิ่งเอเลี่ยน**
กติกา คือ จะมีแผ่นป้ายผู้สนับสนุนรายการในเครือยูนิลีเวอร์ทั้งหมด 4 แผ่นป้าย โดยแต่ละแผ่นป้ายนั้นจะกำหนดไว้แล้วว่าเอเลี่ยนแต่ละสีอยู่ที่แผ่นป้ายใด ผู้แข่งขันจะต้องนำแผ่นป้ายเอเลี่ยนที่เปิดได้จากรอบตามล่าเอเลี่ยนไปวางไว้ในแต่ละสี หากไม่มั่นใจสามารถเปลี่ยนตำแหน่งได้ และจะเปิดเฉลยทีละแผ่นป้าย หากเปิดออกมาแล้วสีไม่ตรงตามที่เลือก เกมจะจบลงทันที ทั้งนี้หากเปิดออกมาแล้วสีตรงกันทั้ง 4 แผ่นป้าย จะได้รับทองคำที่สะสมไว้เพิ่มอีก 20 เท่า โดยแบ่งเป็นผู้แข่งขันและทางบ้านที่ส่งฉลากของผู้สนับสนุนหลักหรือไปรษณียบัตรมาร่วมสนุกคนละ 10 เท่า ซึ่งมีโอกาสได้รับทองคำสูงสุดถึง 240 บาท เช่น หากมีทองคำสะสมอยู่ที่ 5 บาท จะได้รับทองคำเพิ่มอีก 20 เท่า เท่ากับว่าจะได้รับทองคำหนัก 100 บาท โดยเกมนี้ใช้ตั้งแต่ 16 มีนาคม พ.ศ. 2541 - 24 เมษายน พ.ศ. 2542
สำหรับกติกาในการลุ้นโชคของทางบ้าน คือ คนที่ตกรอบในรอบเลขอันตรายจะเป็นตัวแทนจับชิ้นส่วนของผลิตภัณฑ์ผู้สนับสนุนหลักขึ้นมา 1 รายชื่อ ในแต่ละสัปดาห์ผู้โชคดีทางบ้านจะได้รับทองคำหนัก 1 บาท เมื่อผู้เข้าแข่งขันที่เข้ารอบสุดท้ายสะสมทองได้กี่บาท และหากทำ JACKPOT แตก จะได้รับทองเท่ากับผู้เข้าแข่งขัน ซึ่งมีโอกาสได้รับทองคำสูงสุดถึง 240 บาท
แต่ถ้าภายใน 6 เดือน ยังไม่มีผู้แข่งขันคนใดทำ JACKPOT แตก ทางรายการจะให้ผู้เข้าแข่งขันทั้ง 5 คน จับชิ้นส่วนขึ้นมาคนละ 1 รายชื่อ เมื่อหลังจากจบการแข่งขันรอบปั้นจั่นนรก รายชื่อของผู้โชคดีทางบ้านที่คู่กับผู้แข่งขันเข้ารอบสุดท้าย จะได้รับทองคำหนัก 120 บาททันที ส่วนรายชื่อของผู้โชคดีทางบ้านที่คู่กับผู้แข่งขันท่านอื่นๆ ที่ตกรอบ จะได้รับทองคำหนัก 1 บาท (ผู้สนับสนุนหลักในการชิงโชค คือ ผงซักฟอกบรีส ต่อมาเปลี่ยนผู้สนับสนุนหลักเป็นผลิตภัณฑ์สบู่ฮาร์โมนี)

**บิ๊กเอเลี่ยน**
กติกา คือ จะมีแผ่นป้ายผู้สนับสนุนรายการในเครือยูนิลีเวอร์ทั้งหมด 5 แผ่นป้าย โดยแต่ละแผ่นป้ายนั้นจะมีขนาดของเอเลี่ยนตั้งแต่ขนาดจิ๋วจนถึงขนาดมโหฬาร ผู้แข่งขันจะต้องเลือกแผ่นป้ายมาวางเรียงเพื่อให้ได้ลำดับจากเล็กไปใหญ่ เพื่อเป็นการเพาะเลี้ยงเอเลี่ยนให้สมบูรณ์​ เมื่อเลือกแผ่นป้ายผู้สนับสนุนรายการเสร็จสิ้น พิธีกรจะเปิดแผ่นป้ายจากแผ่นป้ายแรกที่เลือก หากผู้เข้าแข่งขันสามารถเรียงลำดับขนาดของเอเลี่ยนจากขนาดเล็กไปใหญ่ได้ถูกต้อง จะได้รับทองคำที่สะสมไว้เพิ่มอีก 20 เท่า โดยแบ่งเป็นผู้แข่งขันและทางบ้านที่ส่งฉลากของผู้สนับสนุนหลักหรือไปรษณียบัตรมาร่วมสนุกคนละ 10 เท่า ซึ่งมีโอกาสได้รับทองคำสูงสุดถึง 240 บาท เช่น หากมีทองคำสะสมอยู่ที่ 5 บาท จะได้รับทองคำเพิ่มอีก 20 เท่า เท่ากับว่าจะได้รับทองคำหนัก 100 บาท ถ้าหากเปิดได้แผ่นป้ายที่มีขนาดเอเลี่ยนไม่เรียงกัน เกมจะจบลงทันที โดยเกมนี้ใช้ตั้งแต่ 1 พฤษภาคม พ.ศ. 2542 - 28 มีนาคม พ.ศ. 2548
สำหรับกติกาในการลุ้นโชคของทางบ้าน เช่นเดียวกันกับรอบโคลนนิ่งเอเลี่ยน คือ ผู้ที่ตกรอบในรอบเลขอันตรายจะเป็นตัวแทนจับชิ้นส่วนของผลิตภัณฑ์ผู้สนับสนุนหลักขึ้นมา 1 รายชื่อ ในแต่ละสัปดาห์ผู้โชคดีทางบ้านจะได้รับทองคำหนัก 1 บาท เมื่อผู้เข้าแข่งขันที่เข้ารอบสุดท้ายสะสมทองได้กี่บาท และหากทำ JACKPOT แตก จะได้รับทองเท่ากับผู้เข้าแข่งขัน ซึ่งมีโอกาสได้รับทองคำสูงสุดถึง 240 บาท
แต่ถ้าภายใน 6 เดือน ยังไม่มีผู้แข่งขันคนใดทำ JACKPOT แตก ทางรายการจะให้ผู้เข้าแข่งขันทั้ง 5 คน จับชิ้นส่วนขึ้นมาคนละ 1 รายชื่อ เมื่อหลังจากจบการแข่งขันรอบเหมืองมรณะ รายชื่อของผู้โชคดีทางบ้านที่คู่กับผู้แข่งขันเข้ารอบสุดท้าย จะได้รับทองคำหนัก 120 บาททันที ส่วนรายชื่อของผู้โชคดีทางบ้านที่คู่กับผู้แข่งขันท่านอื่นๆ ที่ตกรอบ จะได้รับทองคำหนัก 1 บาท แต่ในบางครั้งจะให้ผู้ที่ตกรอบจับชิ้นส่วนของผลิตภัณฑ์ผู้สนับสนุนหลักขึ้นมา 1 รายชื่อ เพื่อรับทองคำหนัก 120 บาทไปเลยทันที โดยที่ไม่ต้องลุ้นต่อในรอบสุดท้าย (ผู้สนับสนุนหลักในการชิงโชค คือ ผลิตภัณฑ์สบู่ฮาร์โมนี ต่อมาเปลี่ยนผู้สนับสนุนหลักเป็นผงซักฟอกบรีส)

**ผู้ที่ทำ JACKPOT แตก**

**รางวัล**

**ดูเพิ่ม**
 เกมจารชน คู่หูอันตราย

**อ้างอิง**
  #$% Workpoint รายการที่น่าดูที่ซูด ว่ามะ $#$@ จากเด็กดี.คอม